## Odluka o davanju potpore za rast i razvoj malog gospodarstva

### NN 133/1997 (10.12.1997.), Odluka o davanju potpore za rast i razvoj malog gospodarstva

# **MINISTARSTVO GOSPODARSTVA**

Na temelju Ugovora o poslovnoj suradnji na realizaciji Hrvatske mreže
konzultanata za malo gospodarstvo i Pravila o radu Hrvatske mreže konzultanata
za malo gospodarstvo, ministar gospodarstva donosi

## **ODLUKU**

### **O DAVANJU POTPORE ZA RAST I RAZVOJ MALOG GOSPODARSTVA**

Članak 1.

Svrha ove Odluke je poticanje rasta i razvoja obrta, zadruga i malih
trgovačkih društava (u daljnjem tekstu poduzetnici).

Članak 2.

Ministarstvo gospodarstva će, radi pružanja pomoći poduzetnicima u fazi
rasta i razvoja, koji najmanje godinu obavljaju djelatnost, izdvajati sredstva
za potporu za pokriće dijela troškova nastalih u svezi s korištenjem savjetodavnih
usluga konzultanata članova Hrvatske mreže konzultanata za malo gospodarstvo
(u daljnjem tekstu: HMK).

Članak 3.

Sredstva koja Ministarstvo gospodarstva izdvaja radi davanja potpore
poduzetnicima u fazi rasta i razvoja za korištenje usluga članova HMK se
dodjeljuju županijama/JLS na temelju programa poticanja malog gospodarstva
županije/JLS. Za ove namjene Ministarstvo gospodarstva dodjeljuje županijama/JLS
sredstva predviđena za stručnu pomoć županijama/JLS. Visina dodijeljenih
sredstava ovisi o proračunskim mogućnostima.

Članak 4.

Županije/JLS će koristiti dobivena sredstva za dodjeljivanje bespovratne
potpore poduzetnicima za pokriće dijela troškova savjetodavnih usluga konzultanata
iz HMK u svezi s izradom elaborata/projekata iz područja organizacije poslovanja
i upravljanja, unapređenja proizvodnje i primjene novih tehnologija, zaštite
okoliša, te nastupa na tržištu.

Poglavarstvo županije/JLS će posebnom odlukom odrediti ukupni iznos
sredstava, koja će se dodjeljivati kao bespovratne potpore.

Sredstva bespovratne potpore poduzetnicima za pokriće dijela troškova
za savjetodavne usluge članova HMK županije/JLS dodjeljuju na temelju prethodno
provedenog natječaja.

Potpore se dodjeljuju do iskorištenja sredstava.

Članak 5.

Na natječaj za potporu iz članka 4. ove Odluke mogu se javiti poduzetnici
koji najmanje jednu godinu obavljaju djelatnost, a koji će, radi realizacije
poduzetničkog pothvata, koristiti savjetodavne usluge članova HMK, te koji
natječajnoj komisiji županije/JLS dostave kratak opis i predviđenu vrijednost
aktivnosti u svezi s razvojem i rastom, te kratak opis i predračun cijene
savjetodavne usluge.

Članak 6.

Pravo na dodjelu potpore imaju poduzetnici u fazi rasta i razvoja, koji
najmanje jednu godinu obavljaju djelatnost a čiji se poduzetnički pothvat
uklapa u program poticanja malog gospodarstva županije/JLS o čemu, na temelju
natječaja, odlučuje natječajna komisija županije/JLS, te koji pri realizaciji
poduzetničkog pothvata koriste savjetodavne usluge članova HMK.

Odluku o davanju potpore poduzetniku natječajna komisija donosi u roku
od osam dana od dana podnošenja zahtjeva za potporu.

Poduzetnik ima pravo potporu za rast i razvoj u tijeku kalendarske godine
koristiti samo jedanput.

Članak 7.

Županije/JLS će dobivena sredstva Ministarstva gospodarstva koristiti
za dodjeljivanje poduzetniku bespovratne potpore za pokriće troškova nastalih
u svezi s korištenjem savjetodavnih usluga članova HMK, i to u visini 25%
od ugovorene cijene savjetodavne usluge, a najviše s iznosom od 5.000,00
kuna.

Članak 8.

Radi korištenja bespovratne potpore odnosno povrata dijela plaćene savjetodavne
usluge članu HMK, poduzetnik će natječajnoj komisiji županije/JLS dostaviti
zahtjev za dodjelu potpore iz članka 7. ove Odluke. Uz zahtjev za potporu
poduzetnik dostavlja presliku virmana o plaćenoj cijeni savjetodavne usluge
članu HMK, presliku ugovora između člana HMK i poduzetnika, te jedan primjerak
projekta/elaborata.

Članak 9.

Natječajna komisija županije/JLS će na temelju provjere dokumentacije
iz članka 8. Odluke, donijeti prijedlog odluke o isplati potpore poduzetniku.
Konačnu odluku o isplati sredstava donosi poglavarstvo županije/JLS.

Pri donošenju prijedloga odluke o isplati potpore poduzetniku natječajna
komisija županije/JLS može prihvatiti povećanje ukupne cijene savjetodavne
usluge u odnosu na predračunsku cijenu do 15%.

Županija/JLS će iznos potpore uplatiti na žiro-račun poduzetnika u roku
od 15 dana od primitka dokumentacije propisane u članku 8. ove Odluke.

Članak 10.

U slučaju kada poduzetnik u predviđenom vremenu ne realizira projekt,
Ministarstvo gospodarstva ili županija/JLS će ispitati razloge nerealiziranja
projekta, te može od poduzetnika zatražiti povrat potpore.

Članak 11.

Odluka stupa na snagu danom objave u "Narodnim novinama".

Klasa: 311-01/97-01/1554
Urbroj: 526-01-97-02
Zagreb, 27. studenoga 1997.

Ministar
**mr. Nenad Porges,** v. r.

Odluka, NN 133/1997-1921